Nemo (laulja)

**Nemo Mettler** [ˈneːmo ˈmɛtlər] (sündinud 3. augustil 1999), hüüdnimega **Nemo**, on Šveitsi muusik, laulja ja räppar, kes mängib viiulit, klaverit ja trumme. 

Ta on esimene mittebinaarne laulja, kes on esindanud Šveitsi Eurovisiooni lauluvõistlusel. Ta võitis 2024. aastal Eurovisiooni lauluga "The Code". Ta on esimene mittebinaarne Eurovisiooni võitja ning Eurovisiooni ajaloo kolmas Šveitsi esindanud võitja (eelnevad 1956. ja 1988. aastal).

## Karjäär
Nemo hakkas muusika vastu huvi tundma kolmeaastaselt, kui ta õppis mängima viiulit, klaverit ja trummimasinat. Ta õppis ooperilaulmist üheksa kuni kolmeteistaastaselt. Kümneaastaselt liitus ta Bieli lasteooperiga ja esines Mozarti "Võluflöödis", mida ta hiljem kasutas laulu "The Code" inspiratsioonina. Kolmeteistkümneaastaselt esines ta muusikalis "I've never been to New York". Samuti alustas ta selles vanuses räppimist, võistles Šveitsi konkurssidel ja esitas laule, mida ta ise oli kirjutanud. Ta saavutas juba teismelisena räpp battle'ites edu ja esines Šveitsi telesaate "Die grössten Schweizer Talente" kolmandal hooajal ja pälvis kohtunikelt kiitust.

2015. aastal andis Nemo, Nemo (CH) nime all välja oma esimese EP "Clownfisch" Nemo nime all, mis saavutas Šveitsi edetabelites 95. koha. 2016. aastal, kui ta oli seitsmeteistkümneaastane, sai Nemo singel "Cypher" netis viraalseks. 2017. aastal andis Nemo, Nemo (CH) nime all välja EP-d Momänt-Kids ja Fundbüro Nemo. EP Fundbüro sisaldas singlit "Du", mis jõudis Šveitsi edetabelites 4. kohale. Edetabelitesse jõudsid ka singlid "Ke Bock" ja "Himalaya". Samal aastal õppis ta Zürichi kunstiülikoolis soololaulmist džässi ja popi alal, võitis SRF 3 parima talendi auhinna ja kolis hiljem muusikukarjääri jätkama Berliini. 2018. aastal võitis Nemo neli Šveitsi muusikaauhinda, nende hulgas singliga "Du" aasta parima laulu ja aasta parima kontsertetenduse.
Pärast 2020. aastal Los Angeleses viibimist otsustas Nemo saksa keeles laulmise asemel üle minna inglise keelele. Šveitsi "Maskis laulja" teisel hooajal, 2021. aastal paljastati ta panda kostüümis ja ta saavutas viienda koha. 2022. aastal andis ta välja EP "Whatever Feels Right", seekord Nemo nime all. 29. veebruaril 2024 kuulutati ta Šveitsi esindajaks 2024. aasta Eurovisioonil lauluga "The Code". Ta esines võistluse teises poolfinaalis, 9. mail. Ta võitis 11. mail toimunud Eurovisiooni finaali 591 punktiga, olles esimene mittebinaarne esineja, kes selle võistluse on võitnud; samuti sai ta finaalis läbi ajaloo suuruselt neljanda punktisumma.

## Eraelu
Nemo Mettler sündis Biel/Bienne'is Berni kantonis. Ta isa, Markus Mettler, on ettevõtja ja leiutaja ning ema, Nadja Schnetzler, on ajakirjanik. Nemo õde Ella on fotograaf. Ta teeb Nemoga koostööd tema projektide kunstilises osas. Nemo eesnimi tähendab ladina keeles "mitte kedagi". Šveitsi Punase Risti missioonil El Salvadoris 2018. aastal ütles ta, et ta vanemad arvasid, et kui ta pole keegi, võiks temast saada ükskõik kes.

2022. aastal tuli Nemo Instagrami postituses välja panseksuaalina ja alates 2024. aastast on ta olnud viis aastat kestnud suhtes oma tüdruksõbraga, kes oli esimene, kellele ta välja tuli (mittebinaarsena).

Novembris 2023. aastal tuli Nemo SonntagsZeitungi artiklis välja mittebinaarsena, ta oli alates 2021. aastast olnud kapis. Artiklis märkis Nemo, et ta eelistab, et teda kutsutakse saksa keeles asesõnade asemel eesnimega ja et inglise keeles kasutatakse tema suhtes asesõnu "they/them".
Nemo elab hetkel Berliinis.

### Aktivism
Pärast Eurovisiooni võitu kutsus Nemo Šveitsi valitsust seaduslikult tunnustama kolmandat sugu, pärast seda, kui see ettepanek 2022. aastal tagasi lükati. Kui ühes intervjuus küsiti, kellele Nemo pärast võitu esimesena helistaks, vastas ta, et Šveitsi justiitsministri Beat Jansile, öeldes, et tal on vaja poliitikas esindada mittebinaarseid inimesi. Jansi pressiesindaja teatas hiljem, et minister vastas ja on valmis Nemoga kohtuma, et arutada Šveitsi mittebinaarsete inimeste õiguste üle. Roheliste partei rahvusnõukogu liige Sibel Arslan kirjutas teemale vastuseks sotsiaalmeedias, et Eurovisiooni 2024 võitis mittebinaarne isik, keda Šveitsis ametlikult ei eksisteeri ja et asi on aktuaalsem kui kunagi varem, kutsudes liidunõukogu üles tegutsema.

## Diskograafia

### [[Extended play|EP-d]]

### Singlid
#### Põhiartistina

#### Kaasa teinud artistina

### Muud edetabelitesse jõudnud lood

## Auhinnad ja saavutused

## Välislingid
Nemo veebileht

## Viited